**Evalueringsplan Egaa Gymnasium 2018**

**Indledning**

På Egaa Gymnasium har vi som mål, at:

* udfordre alle elever, så de bliver så dygtige som de kan
* At eleverne trives og lærer
* at skolen forbereder eleverne til videregående uddannelse.

Eleverne skal derfor møde undervisning, studiemiljø og fysiske/administrative rammer af høj kvalitet, som på bedste mulige vis understøtte dette

Ved kvalitet i undervisningen forstår vi en undervisning, der giver de unge solide faglige og flerfaglige kundskaber og kompetencer, og som ruster de unge til at navigere i et omskifteligt uddannelsessystem og arbejdsmarked, der gør dem robuste til at møde udfordringer, og gør dem til handlekraftige myndige borgere i et demokratisk samfund.

Ved kvalitet i studiemiljøet forstår vi en studiemiljø, der styrker elevernes nysgerrighed og deres lyst til at lære – og som gennem trygge ramme understøtter udviklingen af en læringskultur frem for en præstationskultur.

Ved kvalitet i de fysiske/administrative rammer forstår vi rammer, der understøtter både mulighederne for at lære og muligheden for at trives.

Derfor vil vi på Egaa Gymnasium udvikle et kvalitetssystem, hvor relevante elever, medarbejdere og ledere systematisk vurderer virkningen af praksisser og reflekterer over læringen, trivsel og de rammer, som de foregår indenfor. Kvalitetsplanen skal derfor være et anvendeligt værktøj i hverdagen.

**Evalueringsstrategi:**

Vi har formuleret en evalueringstrategi. Den er i udgangspunktet en systematisering af allerede eks

isterende evalueringer.

Evalueringsstrategien beskriver *hvad* der evalueres, *hvem* der evaluerer og *hvordan*, samt *hvilken* opfølgning, der skal være.

Evalueringsstrategien på Egaa Gymnasium indeholder følgende:

* en plan for regelmæssig evaluering af elevernes faglige udbytte og studieparathed.
* en plan for regelmæssig evaluering af undervisningen og klasserumskulturen.
* en procedure for gennemførelsen af den årlige elevtrivselsundersøgelse, ETU.
* en procedure for evaluering af særlige faglige og pædagogiske indsatsområder.
* en procedure for den årlige selvevaluering og resultatvurdering (opfølgningsplanen)

De gennemførte evalueringer danner baggrund for den løbende selvevaluering og for opfølgningsplan.

***1. Elevernes faglige udbytte og studieparathed:***

Evaluering af elevernes faglige udbytte foregår ved 2-3 årlige standpunktskarakterer, terminsprøver, årsprøver og eksaminer, samt ved løbende formativ evaluering i forbindelse med undervisningen.

Skolen har et særligt fokus på formativ evaluering, hvortil lærerne har udarbejdet og anvender en række forskellige formater, bl.a. elevportfolier. Alle lærer er uddannede projektkoordinatorer og har redskaber til at sætte fokus på og løfte særlige didaktiske projekter i klasserne.

Evalueringerne fortages af lærerne og danner baggrund for den videre vejledning af den enkelte elev, så de fremadrettet kan forbedre sig gennem arbejdet med mål for egen udvikling.

Viden om særligt udfordrede elever videreformidles til klasseteamet og uddannelseslederen via af et særligt skema i klassekonferencen, der har fokus på evaluering af faglighed, socialitet, refleksion og sensitivitet.

Resultaterne af den faglige vurdering drøftes ved to lærerforsamlingsmøder ml. klassens teamlærere og uddannelsesleder, herunder opfølgning i forhold til enkeltelever og klassen som helhed.

Skolens ledelse indberetter elevernes afsluttende standspunktskarakterer til datavarehuset og foretager på baggrund heraf en systematisk analyse af skolens karakterniveau, løfteevne, frafald og overgange til videregående uddannelse. Disse data indgår i skolens årsrapport til bestyrelsen.

Skolens ledelse iværksætter, hvor det er relevant, en drøftelse og evt. opfølgning af særlige opmærksomheds punkter, i samarbejde med relevante faggrupper eller teams.

Elevernes studieparathed, og dermed overgang til videregående uddannelse, forberedes endvidere ved arbejdet med elevernes almene kompetenceudvikling, inden for samarbejde, studieteknik og metodisk bevidsthed. Lærerne evaluerer den enkelte elevs kompetenceudvikling ved hjælp af forskellige formater og bringer disse evalueringer til drøftelse, og tager beslutning om opfølgning, på to årlige storteammøder for alle klassens lærere. Som formidlingsredskab til denne dialog og opfølgning er udviklet en klasse-fakkel.

***2. Undervisningen og klasserumskulturen***

Undervisningsevalueringens formål er at fremme lærerens og elevens refleksion over undervisningen med det formål at styrke elevernes læring.

Undervisningen er i udgangspunktet et samarbejde mellem lærer og elever, men læreren har et selvsagt et særligt ansvar. Det afgørende ved undervisningsevalueringen er dialogen mellem den enkelte lærer og eleverne på baggrund af resultaterne. Opfølgningen kan stille krav til både elever og lærer, men læreren har et særligt ansvar for at bruge disse refleksioner til at udvikle og forbedre undervisningen.

Den enkelte lærer udformer selv sin evaluering af undervisningen, der således kan variere efter fag, evalueringens formål etc. Undervisningsevalueringen foregår min. 2 gange årligt og altid sammen med eleverne. Mindst en evaluering skal være anonym.

Resultater, refleksioner og opfølgning indgår i de løbende MUS med uddannelseslederen, og kan eventuelt føre til konkrete ønsker eller forslag til efter- og videreuddannelse.

Gymnasiereformen har sat et særligt fokus på en række særlige kompetencer inden for det globale, digitale og innovative, samt valg af karriere. Lærerne evaluerer disse kompetencer og videreformidler evalueringen i klassefaklen. Opfølgning på denne kompetenceudviklingen bringes til drøftelse og udmøntes i konkret handling ved storteammøder for alle klassens lærere.

I forhold til flerfagligt samspil har skolen udarbejdet en progressionsplan, der peger frem mod SRP. Lærerteamet omkring det flerfaglige samspil evaluerer de særligt tilrettelagte forløb, og formidler resultaterne af evalueringen til klassens lærere, ved hjælp af en særlig klassefakkel for progression af flerfaglige forløb frem mod SRP

Som en del af det gode læringsmiljø har skolen fokus på mind-set og klasserumskultur. Der sættes særligt fokus på fire nøglebegreber i klasserumskulturen: respekt, forskellighed, engagement og ansvar. Disse begreber aktives i klassen 6 gange årligt ved hjælp af dialogværktøjet ”refleksivt kvarter”.

Klasseteamet har ansvar for at fordele opgaven mellem klassens lærere ved storteammøderne, og sikre videndeling i form af korte referater i klassefaklen. Yderligere indsatser i forhold til klasserumskultur aftales efterfølgende på storteammøderne.

***3. Elevtrivselsundersøgelsen, ETU***

Skolen gennemfører en årlig trivselsmåling med henblik på at forbedre elevenes trivsel og dermed læringsmiljøet på skolen. Der måles på forskellige parametre som generel trivsel, faglig mestring, læringskultur, fysiske rammer, IT og klasserumskultur,

Målingen er et kvantitativt spørgeskema og tager afsæt i ministeriets spørgeramme.

Der afsættes efterfølgende en lektion med den enkelte klasse og klasseteamet, hvor trivselsmålingen bringes til drøftelse, og der udarbejdes en handlingsplan, som adresserer opmærksomhedspunkterne i målingen. Klassedialogen inddrager den forrige handleplan.

Klasseteamet deler handleplanen med klassens øvrige lærere i klassekonferencen, og sætter klassens trivsel på dagsordenen i storteamet. Det er således afgørende at trivselsmålingen bliver brugt som et dialogredskab på skole og klasseniveau til at igangsætte eller styrke trivselsfremmende indsatser.

Skolens ledelse overfører elevernes besvarelser til styrelsen for IT og læring (STIL) og resultaterne af de overordnede resultater behandles i relevante udvalg, i bestyrelsen og i elevrådet. Ledelsen forestår udarbejdelsen af en handleplan, der adresserer eventuelle opmærksomhedspunkter. Hovedresultater og handleplan offentliggøres på skolens hjemmeside i anonymiseret form.

***4. Særlige faglige og pædagogiske indsatsområder***

Skolens pædagogiske udvalg, der er valgt af pædagogisk råd, samt en ledelsesrepræsentant, har det overordnede ansvar for igangsættelse af og opfølgning på særlige pædagogiske indsatser.

Et vigtigt forum hertil er den årlige pædagogiske dag og fire årlige PR møder. På disse møder afholdes løbende små inspirationsoplæg for hele lærerkollegiet, med afsæt i resultaterne af de særlige pædagogiske udviklingsprojekter.

Faggruppekoordinatorerne har ansvar for igangsættelse af og opfølgning af særlige faglige og fag-didaktiske indsatser. Disse indsatser aftales i faggruppen og formidles til resten af faggruppen skriftligt i konferencen eller mundtligt ved faggruppemøder, f.eks. i form af små oplæg. Indsatserne evalueres mundligt ved to årlige møder mellem faggruppekoordinatorerne og ledelsen, samt ved FUS (faggruppeudviklingssamtaler) hvert andet år.

Studieretningskoordinatoren sikrer det faglige samspil i studieretningen og overførelse af viden og forløb på langs i studieretningssøjlen. Hertil anvendes formidlingsværktøjer som studieretningstræ eller flow chart. Studieretningskoordinatoren deltager derfor i de to halvårlige storteammøder i studieretningsklasserne. Indsatserne evalueres mundligt ved to årlige møder mellem studieretningskoordinatorerne og ledelsen.

Lærernes arbejde med egne indsatser og skolens særlige indsatsområder indgår i de løbende MUS, hvor uddannelseslederen observerer en udvalgte indsatser i klasserummet, og efterfølgende drøfter og evaluerer observationerne med læreren.

***5. Selvevaluering og opfølgningsplan***

Den årlige selvevaluering er ledelsens samlende overblik over skoleårets indsatser. Selvevalueringen falder i to trin:

* En systematisk indsamling af allerede genereret information og viden om undervisning, læring og trivsel,
* En kritisk gennemgang og vurdering af skolens praksis, med henblik på at afdække potentialer for skolebaserede indsatser.

Selvevalueringen er skriftligt et notat, der udfyldes løbende og bliver til på baggrund af tilbageløb fra evalueringsstrategien. Ledelsen udvælger på baggrund af tilbageløbet centrale temaer og samler den relevante information i notatet, der efterfølgende bringes til drøftelse i skolens medindflydelsesorgan (MIO)

Opfølgningsplanen (resultatvurderingen) udarbejdes på grundlag af selvevalueringen er en sammenskrivning af de vigtigste resultater samt de nye mål og konkrete indsatser, som drøftelsen måtte afstedkomme. Opfølgningsplanen udarbejdes af ledelsen og bringes til drøftelse i skolens medindflydelsesorgan (MIO).

Selvevalueringen og opfølgningsplanen drøftes i skolens bestyrelse og offentliggøres efterfølgende på skolens hjemmeside.